Tramp yakshanba kuni Shimoliy Koreyaga qo‘ng‘iroq qilishini ma’lum qildi

AQSh prezidenti Donald Tramp 17-iyun, yakshanba kuni KXDR bilan telefon orqali suhbatlashmoqchi ekanligini ma’lum qildi. Bu haqda u Fox News telekanali efirida ma’lum qildi, deb yozadi “RIA Novosti”.

Efir chog‘ida prezidentdan 17-iyun kuni nishonlanadigan Otalar kunini qanday nishonlamoqchi ekanligini so‘rashdi.
“Ishlayman. Shimoliy Koreyaga qo‘ng‘iroq qilaman”, — dedi Tramp.
“Shimoliy Koreyadagi odamlarim bilan gaplashaman”, — dedi prezident keyinroq jurnalistlar bilan suhbatida. Tramp aynan kim bilan suhbatlashmoqchi ekanligiga aniqlik kiritmagan.
AQSh yetakchisi Kim Chen In bilan uning o‘rtasida “yaxshi kimyo” yuzaga kelganligini ma’lum qildi. Uning so‘zlariga qaraganda, endilikda u KXDR bilan g‘aroyib aloqalarga ega.
“Endi unga qo‘ng‘iroq qilishim va ‘Muammolarimiz bor’ deyishim mumkin. Unga to‘g‘ridan to‘g‘ri raqamni berdim, u ham muammosiz qo‘ng‘iroq qilishi mumkin, men ham. Biz aloqadamiz va bu yaxshi”, — deya ta’kidladi davlat rahbari.